text: Ung mand hentet i lægehelikopter efter alvorlig ulykke
  01 maj 2016 kl. 05.04
  En 25-årig mand fra Sønderborg er blevet alvorlig kvæstet efter en soloulykke på Hokkerupvej i Holbøl syd for Aabenraa.
  Den 25-årige mand kørte lørdag aften ved 19-tiden af endnu ukendte årsager af vejbanen og  ind i flere træer på strækningen.
  Den 25-årige blev fastklemt og måtte klippes fri, inden han blev fløjet til hospitalet i Flensborg af en lægehelikopter.
  Vagtchef ved Syd- og Sønderjyllands Politi Henrik Sønderskov oplyser til TV SYD søndag, at den unge mand fortsat er indlagt på hospitalet, og at han er kommet alvorligt til skade. Nærmere oplysninger foreligger der ikke på nuværende tidspunkt.
  